প্রতিটা রোহিঙ্গার (অবশ্য তারা বলে রোয়াইঙ্গা) মুখপানে চাইলেই খুলে যায় হাজারো পাতার উপন্যাস। একেকটা রোহিঙ্গার সামান্য জীবনের খেরোখাতা যেন পতোন্মুখ মানবতার করুণতম উপাখ্যান। কয়েকদিন তাদের সাথে উঠাবসার ফলে মানুষ সম্পর্কে আমার অভিজ্ঞতার শূন্যপাত্রে সবে শিশিরবিন্দু জমতে শুরু করেছে। বুঝলাম, আসলে জীবন কি! কত ভাল আছি আমরা! মুক্তিযুদ্ধের সময় আমাদের কি ভয়াবহ অবস্থা হয়েছিল! তবুও সেসময় আমাদের এক কোটি জনতাকে আশ্রয় দেবার পেছনে ভারতের বিশাল ভূরাজনৈতিক স্বার্থ থাকতে পারে। কিন্তু এইবার এই সুবিশাল রোহিঙ্গাদের আশ্রয় দেবার পেছনে বাংলাদেশের কোন স্বার্থই নেই। বাংলাদেশ চাইলেই সীমান্তে পাহারা কড়া করে পাখির মত গুলি করে সবক’টা রোহিঙ্গা খুন করে ফেলতে পারত। কিন্তু তা না করে সবক’টা রোহিঙ্গাকে আশ্রয় দেবার জন্য বাঁধভাঙা স্লুইস গেটের মত সীমান্ত সম্পূর্ণ খুলে দিয়েছে আমাদের বাংলাদেশ।